Lokal TV-kanal: Én kvinne forsvant plutselig fra huset
Amanda Berry (27), Michelle Knight (32) og Georgina DeJesus (23) kom seg levende fra kidnappingen i Cleveland. Nye meldinger tyder imidlertid på at en fjerde kvinne også befant seg i huset. IfølgeFox 8 Clevelandhar en av de bortførte kvinnene, Michelle Knight, forklart til politiet at det var en annen kvinne i Ariel Castros hus da hun kom dit. Da hun våknet opp en dag var kvinnen imidlertid forsvunnet. Flere medier har tidligere fortalt at det sto RIP - en forkortelse for «hvil i fred» - på veggen i kjelleren hvor to av kvinnene skal ha blitt holdt fanget. Disse opplysningene er foreløpig ikke bekreftet fra noe offisielt hold. VG snakket tirsdag med flere sjokkerte naboer i gaten hvor de tre kvinnene ble holdt fanget. Området er et typisk amerikansk arbeiderklasseområde i millionbyen Cleveland. Alle naboene VG har snakket med, er svært preget av det som har skjedd.- Men han var der ofte kortere enn andre, og han var ikke en sosial type. Men det er ingenting som fikk oss til å tro at noe skulle være galt, sier en av naboene til VG. Castro ble sammen med sine to brødre Onil og Pedro pågrepet mandag.Alle de tre kvinnene skal ha blitt funnet underernærte. Knight skal ifølge Fox 8 Cleveland også ha fått tydelige fysiske skader. Andre medier melder samtidig at alle de tre kvinnene var i god fysisk form da de ble tatt hånd om av politiet. Alle de tre ble fraktet til sykehus etter at de ble funnet mandag kveld. Politiet i Cleveland må tåle kritikk for at de ikke har klart å finne de tre kvinnene tidligere. Både Berry, Knight og DeJesus ble kidnappet kun noen få kilometer fra stedet de ble holdt fanget. Ifølge naboer har politiet vært ved huset to ganger etter bekymringsmeldinger.- De tok det ikke seriøst, sier Cintron til nyhetsbyrået AP. En annen nabo, Israel Lugo, sier at han hørte noen banke fra innsiden av Castro hus i 2011. Igjen skal politiet ha blitt tilkalt uten å finne noen. - De gikk og så på siden av huset også dro de videre, sier Lugo. To av de fangede kvinnene skal ha blitt holdt i kjelleren, mens den tredje ble holdt ovenpå.Politiet bekreftet tirsdag kveld at de har funnet kjettinger og annet utstyr for å binde fast ting i kjelleren. Det har foreløpig kommet få detaljer om hva de tre kvinnene har blitt utsatt for i løpet av de ti årene de har blitt holdt fanget. Lokale medier hevder at kvinnene skal ha blitt gravide fem ganger i fangenskap.Lokale medier rapporterer at mellom 20 og 30 politifolk jobber i og utenfor huset i Seymor Avenue. De har også brukt politihunder til å søke på eiendommen. FBI har satt opp et telt i hagen hvor de kan undersøke bevisene som er funnet på åstedet. De tre kvinnene ble kidnappet i den samme gaten i Cleveland i 2002, 2003 og 2004. De tre kvinnene ble funnet etter at Amanda Berry klarte å komme seg ut av huset ved hjelp av en nabo.
Lokale medier kommer med nye grufulle detaljer fra skrekkhuset i Cleveland. Ytterligere en kvinne skal ha blitt holdt fanget i huset.